- To je magareće govno i kao suvenir ide odlično. Nazvali smo "Lucky Donkey Shit", to je sretno govno i zato ga i domaći i strani turisti rado kupuju - kaže nam Sebastijan Jagić, čiji otac Goran, poznatiji kao Cape, među brojnim suvenirima na Telašćici na Dugom otoku prodaje i magareća govna.

- Nije to nama tako lako, oko tog "sretnog govna" ima puno posla. Naime, naš tovar, kad se, da prostite, pokenja, napravi cijelu hrpu, ali samo jedno govno je po svom sastavu drugačije i mi ga u toj hrpi moramo naći. Srećom, relativno lako se prepozna jer je prepuno trave i sasvim je drukčije po svome sastavu. Kad ga izdvojimo, stavimo ga u kutiju i prodajemo - objašnjava Sebastijan.

Cijena "sretnog govna" dugootočnog magarca je 40 kuna.

- Ljudi čak i ne pitaju za cijenu. Njima je bitno da Lucky Donkey Shit donosi sreću i otputovala su govna naših tovara već posvuda po Europi - kaže Sebastijan.

Kako se logično nameće pitanje neugodnog mirisa, Sebastijan Jagić, čija cijela obitelj sudjeluje u izradi raznih suvenira u svom OPG-u Jagić, kaže da ne postoji "ni miris ni smrad."

- Objasnio sam vam da je to, od svih komada koje magarac "istrese", jedna posebna loptica u kojoj su mahom trave. Tako da to govno nema baš nikakav miris. Slobodno možete otvoriti kutiju u kojoj ga prodajemo i uvjeriti se - objasnio je Sebastijan.

Načelnik općine Sali Zoran Morović pozdravlja inicijativu prodaje govna dugootočnog tovara.

- Poznato mi je da se prodaje u Telašćici, ideja je potekla iz te obitelji i ne vidim tu ništa loše, u poplavi svakakvih suvenira. Ovaj je barem originalan, a da ne valja, ne bi ga toliko ljudi kupovalo - rekao je, uz smijeh, načelnik Morović.